ΓΡΑΠΤΗ ΕΡΩΤΗΣΗ E-3850/00

υποβολή: Joaquim Miranda (GUE/NGL) προς την Επιτροπή

(7 Δεκεμβρίου 2000)

Θέμα: Οδηγία σχετικά με την ευρωπαϊκή επιτροπή επιχείρησης

Η οδηγία 94/45/ΕΚ(1) της 22ας Σεπτεμβρίου 1994, προβλέπει, στο άρθρο 15 ότι, το αργότερο στις 22 Σεπτεμβρίου 1999 η Επιτροπή επανεξετάζει, σε συνεννόηση με τα άλλα κράτη μέλη και τους κοινωνικούς εταίρους σε ευρωπαϊκό επίπεδο, τις λεπτομέρειες εφαρμογής της οδηγίας, ούτως ώστε να προτείνει στο Συμβούλιο, εάν χρειάζεται, τις αναγκαίες τροποποιήσεις.

Σύμφωνα με πληροφορίες προερχόμενες από τους πορτογάλους εκπροσώπους στις ευρωπαϊκές επιτροπές επιχείρησης,πάρχουν μεγάλα κενά στην εφαρμογή της οδηγίας σ' ό,τι αφορά την ενημέρωση των εργαζομένων και τη διαβούλευση με αυτούς, συγκεκριμένα δε, αυτό που διαπιστώνεται είναι ότι πολλές φορές οι πληροφορίες παρέχονται προφορικώς επειδή δενπάρχουν διαθέσιμα έγγραφα, ότι είναι πάρα πολύ δύσκολο να επιτευχθεί οποιαδήποτε πληροφορία στο διάστημα μεταξύ των συνεδριάσεων των επιτροπών, οι δε διοικήσεις των επιχειρήσεων δεν αντιμετωπίζουν με μεγάλη σοβαρότητα τη διαβούλευση με αυτές τις ευρωπαϊκές επιτροπές, με αποτέλεσμα οι τελευταίες να ευρίσκονται συχνά ενώπιον τετελεσμένων γεγονότων.

Για τον λόγο αυτό ζητώ από την Επιτροπή να με ενημερώσει πώς έχει η κατάσταση όσον αφορά την αναθεώρηση της εν λόγω οδηγίας, προκειμένου τα δικαιώματα στην καθιέρωση των οποίων η οδηγία αποσκοπεί να καταστούν ουσιαστικά.

(1) ΕΕ L 254 της 30.9.1994, σελ. 64.

Κοινή απάντηση του κας Διαμαντοπούλου εξ ονόματος της Επιτροπής στις γραπτές ερωτήσεις P-3828/00, E-3850/00 και E-3893/00

(19 Ιανουαρίου 2001)

Η θέση της Επιτροπής όσον αφορά την τροποποίηση της οδηγίας 94/45/ΕΚ του Συμβουλίου της 22ας Σεπτεμβρίου 1994 για τη θέσπιση μιας ευρωπαϊκής επιτροπής επιχείρησης ή μιας διαδικασίας σε επιχειρήσεις και ομίλους επιχειρήσεων κοινοτικής κλίμακας με σκοπό να ενημερώνονται οι εργαζόμενοι και να ζητείται η γνώμη τους(1), διατυπώνεται ως εξής στην έκθεση εφαρμογής(2): Η αξιολόγηση της εφαρμογής της οδηγίας θα συνεχιστεί σε σχέση με τις παρούσες συζητήσεις στο Συμβούλιο και στο Ευρωπαϊκό Κοινοβούλιο σχετικά με τους φακέλους που συνδέονται στενά με αυτήν (πρόταση οδηγίας που καθορίζει το γενικό πλαίσιο όσον αφορά την πληροφόρηση και την γνωμοδότηση των εργαζομένων στην Ευρωπαϊκή Κοινότητα(3), σχέδιο οδηγίας που αφορά την συμμετοχή των εργαζομένων στην Ευρωπαϊκή Εταιρεία). Ενόψει των συμπερασμάτων της αξιολόγησης αυτής, καθώς και της εξέλιξης των άλλων φακέλων της, η Ευρωπαϊκή Επιτροπή θα αποφασίσει σε εύθετο χρόνο σχετικά με την ενδεχόμενη τροποποίηση της οδηγίας.

Στο πλαίσιο αυτό, πρέπει να σημειωθεί ότι στη σύνοδο του Ευρωπαϊκού Συμβουλίου στη Νίκαια, στις 7 και 8 Δεκεμβρίου 2000, έγινε ένα πολύ σημαντικό βήμα όσον αφορά τη συμμετοχή των εργαζομένων στα πλαίσια της Ευρωπαϊκής Εταιρείας. Στη συνέχεια ζητήθηκε από το Συμβούλιο να ολοκληρώσει, έως το τέλος του 2000, τα κείμενα που είναι απαραίτητα για τη θέσπιση του καταστατικού της Ευρωπαϊκής Εταιρείας. Σε μια έκτακτη σύνοδο του Συμβουλίου, στις 20 Δεκεμβρίου 2000, επιτεύχθηκε πολιτική συμφωνία όσον αφορά τα δύο νομικά μέσα που απαρτίζουν τη δέσμη μέτρων για την Ευρωπαϊκή Εταιρεία: έναν κανονισμό με διατάξεις εταιρικού δικαίου(4) και μια προσαρτημένη οδηγία με διατάξεις για τη συμμετοχή των εργαζομένων. Αφού ολοκληρωθεί η εκ νέου διαβούλευση με το Κοινοβούλιο, τόσο ο κανονισμός όσο και η οδηγία για τη συμμετοχή των εργαζομένων θα εγκριθούν επίσημα από το Συμβούλιο.

Επίσης, στη Νίκαια το Ευρωπαϊκό Συμβούλιο επισήμανε τη σημαντική πρόοδο που έχει σημειωθεί στις διαπραγματεύσεις σχετικά με την πρόταση οδηγίας του Συμβουλίου για τη θέσπιση ενός γενικού πλαισίου για την ενημέρωση των εργαζομένων και τη διαβούλευση με αυτούς και ζήτησε από το Συμβούλιο να συνεχίσει την εξέταση αυτής της οδηγίας.

Λαμβάνονταςπόψη αυτές τις πρόσφατες εξελίξεις, η Επιτροπή θεωρεί ότι είναι καλύτερο να επικεντρωθεί στα θέματα που βρίσκονται αυτή τη στιγμή στο τραπέζι, προτού ξεκινήσει τη διαδικασία τροποποίησης της οδηγίας για τα ευρωπαϊκά συμβούλια επιχειρήσεων. Στο μεταξύ, θα συνεχιστεί η αξιολόγηση της εφαρμογής αυτής της οδηγίας.

(1) ΕΕ L 254 της 30.9.1994.

(2) COM(2000)188 τελικό.

(3) ΕΕ C 2 της 5.1.1999.

(4) ΕΕ C 263 της 16.10.1989.